รัฐมนตรีประจำสำนักนายกรัฐมนตรี เชื่อว่า งบประมาณรายจ่ายประจำปี 2562 เรื่องเงินอุดหนุนวัด จะมีความเข้มงวดรัดกุมมากขึ้น ผลประโยชน์อยู่ที่วัดจริงๆ
นายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรี กล่าวถึงความคืบหน้าคดีเงินทอนวัด ที่ ตำรวจกองบังคับการปราบปราม และกองบังคับการป้องกันปราบปรามการทุจริตประพฤติมิชอบ หรือ ปปป. ได้ควบคุมตัว นายพนม ศรศิลป์ อดีตผู้อำนวยการสำนักงานพระพุทธศาสนาแห่งชาติ และพวก รวม 7 คน และยังไม่สามารถจับผู้ต้องหาที่หลบหนีออกนอกประเทศได้อีก 3 คน ว่า ยังไม่ทราบรายละเอียด เพราะเป็นเรื่องของตำรวจที่จะขยายผล และไม่สามารถบอกได้ว่ามีจำนวนมากกว่านี้หรือไม่ ซึ่งต้องเป็นไปตามกฎหมาย ทั้งนี้เชื่อว่าตำรวจทำเต็มความสามารถ เพื่อให้การใช้จ่ายงบประมาณสนับสนุนวัดมีประสิทธิภาพและผลประโยชน์ตกอยู่ที่วัดจริงๆ

อย่างไรก็ตามในการพิจารณาพระราชบัญญัติงบประมาณรายจ่ายประจำปี 2562 เรื่องเงินอุดหนุนวัด ได้มีการเปลี่ยนแปลงระบบการพิจารณาเงินอุดหนุนวัด โดยในคำของบประมาณจะมีการระบุชื่อวัดเอาไว้ เพื่อให้เกิดความเข้มงวดในกระบวนการพิจารณา ซึ่งเชื่อว่า ระบบดังกล่าวจะทำให้กระบวนการใช้จ่ายงบประมานเงินอุดหนุนวัดจะมีความรอบครอบและรัดกุมมากยิ่งขึ้น